b'\n_START_ARTICLE_\nChester Nimitz\n_START_SECTION_\nRani \xc5\xbeivot i obrazovanje\n_START_PARAGRAPH_\nNimitz, ina\xc4\x8de njema\xc4\x8dkog podrijetla, ro\xc4\x91en je kao sin Anne Josephine (Henke) i Chestera Bernharda Nimitza 24. velja\xc4\x8de 1885. godine. Njegov bole\xc5\xbeljivi otac umire 14. kolovoza 1884. godine, \xc5\xa1est mjeseci prije Nimitzova ro\xc4\x91enja. Najve\xc4\x87i utjecaj na mladog Nimitza imao je njegov djed, Charles Henry Nimitz, biv\xc5\xa1i mornar njema\xc4\x8dke trgova\xc4\x8dke flote i sudionik Ameri\xc4\x8dkog gra\xc4\x91anskog rata. Nau\xc4\x8dio ga je da je more kao i \xc5\xbeivot, izuzetno surovo. Najbolji na\xc4\x8din da uspije\xc5\xa1 je taj da nau\xc4\x8di\xc5\xa1 najvi\xc5\xa1e \xc5\xa1to mo\xc5\xbee\xc5\xa1 i da\xc5\xa1 sve od sebe te ne brine\xc5\xa1 previ\xc5\xa1e, posebice o onim stvarima na koje ne mo\xc5\xbee\xc5\xa1 utjecati._NEWLINE_Prvotno se Nimitz prijavljuje na West Point u nadi da postane \xc4\x8dasnik ameri\xc4\x8dke vojske, me\xc4\x91utim nije bilo slobodnih mjesta. Uskoro, kongresnik James L. Slayden izjavljuje kako je preostalo jo\xc5\xa1 jedno mjesto na mornari\xc4\x8dkoj akademiji i da \xc4\x87e ono biti dodijeljeno najboljem kandidatu. Nimitzu je to posljednja prilika za nastavak \xc5\xa1kolovanja i svjestan toga, ula\xc5\xbee dodatne napore ne bi li osigurao to mjesto. Primljen je 1901. godine, a diplomirao 30. sije\xc4\x8dnja 1905. godine kao sedmi u generaciji od 114.\n_START_SECTION_\nPo\xc4\x8deci\n_START_PARAGRAPH_\nPridru\xc5\xbeio se bojnom brodu Ohio u San Franciscu i zaputio se prema Dalekom istoku. U rujnu 1906. godine, preba\xc4\x8den je na krstaricu Baltimore i 31. sije\xc4\x8dnja 1907. godine, nakon dvije godine na moru, promaknut je u \xc4\x8din nadnarednika. Ostav\xc5\xa1i stacioniran u Aziji, slu\xc5\xbeio je na bojnom brodu Panay, razara\xc4\x8du Decatur i krstarici Denver. Razara\xc4\x8d Decatur, sada pod Nimitzovim vodstvom, 7. srpnja 1908. godine nasukava se na pje\xc5\xa1\xc4\x8danu barijeru. _NEWLINE_Njegovo izvla\xc4\x8denje trajalo je do sutradan, a Nimitz je primoran iza\xc4\x87i pred vojni sud gdje ga optu\xc5\xbeuju za nemar tijekom du\xc5\xbenosti. U kona\xc4\x8dnici, izdan mu je slu\xc5\xbebeni prijekor u obliku pisma. Ubrzo se vra\xc4\x87a u SAD gdje preuzima vodstvo nad USS Rangerom, koji je prenamijenjen za \xc5\xa1kolsku obuku. U sije\xc4\x8dnju 1909. godine zapo\xc4\x8dinje obuku u prvoj podmorni\xc4\x8dkoj flotili, a u svibnju iste godine dano mu je zapovjedni\xc5\xa1tvo nad flotilom uz dodatno zapovijedanje USS Plungerom. Kasnije je jo\xc5\xa1 zapovijedao USS Snapperom i  USS Narwhalom._NEWLINE_Od 10. listopada 1911. godine dodijeljeno mu je i zapovjedni\xc5\xa1tvo nad 3. podmorni\xc4\x8dkom divizijom torpedne flote Atlantik, a u studenom iste godine djelovao je kao savjetnik u remontu podmornice USS Skipjack, kasnije preimenovana u E-1. Tijekom plovidbe na bojnom brodu Tonopah, 20. o\xc5\xbeujka 1912. godine, spasio je vatrogasca od sigurnog utapanja i za taj \xc4\x8din dobio srebrno odlikovanje za spa\xc5\xa1avanje \xc5\xbeivota. Nakon zapovijedanja Atlantskom podmorni\xc4\x8dkom flotilom od svibnja 1912. do o\xc5\xbeujka 1913. godine, nagledao je proizvodnju dizel motora za tanker Maumee u Connecticutu.\n_START_SECTION_\nPrvi svjetski rat\n_START_PARAGRAPH_\nTijekom ljeta 1913. godine, Nimitz je, uz dobro poznavanje njema\xc4\x8dkog, prou\xc4\x8davao dizel motore u N\xc3\xbcrnbergu i Gentu. Nakon povratka u SAD, nastavio je s nadgledanjem in\xc5\xbeenjerskih radova na tankeru Maumee sve do 23. listopada 1916. godine i sve\xc4\x8danosti njegova porinu\xc4\x87a. U travnju 1917. godine, SAD objavljuje rat Njema\xc4\x8dkoj, a Nimitz preuzima vodstvo nad ve\xc4\x87 spomenutim tankerom \xc4\x8dija je zada\xc4\x87a bila opskrba gorivom prve eskadrile razara\xc4\x8da prilikom prelaska Atlantika. _NEWLINE_Ve\xc4\x87 u kolovozu iste godine, Nimitz postaje pomo\xc4\x87nik admiralu Samuelu S. Robisonu, tada zapovjedniku cijele podmorni\xc4\x8dke flote na Atlantiku. U velja\xc4\x8di 1918. godine, dobitnik je odli\xc4\x8dja za istaknutu slu\xc5\xbebu i krajem listopada dobiva novo zadu\xc5\xbeenje, postaje \xc4\x8dlan vije\xc4\x87a za dizajniranje podmornica.\n_START_SECTION_\nIzme\xc4\x91u dva rata\n_START_PARAGRAPH_\nOd svibnja 1919. do lipnja 1920. godine, slu\xc5\xbeio je na bojnom brodu USS South Carolina, a nedugo zatim preuzima zapovjedni\xc5\xa1tvo nad krstaricom Chicago i 14. podmorni\xc4\x8dkom divizijom, stacioniranoj u luci Pearl Harbor. Povratkom na kopno, Nimitz, tijekom ljeta 1922. godine, poha\xc4\x91a Mornari\xc4\x8dko ratno sveu\xc4\x8dili\xc5\xa1te u Rhode Islandu. Godinu dana kasnije postaje pomo\xc4\x87nik zapovjedniku ratne flote, a zatim i pomo\xc4\x87nik vrhovnom zapovjedniku Ameri\xc4\x8dke ratne mornarice. _NEWLINE_U kolovozu 1926. godine posje\xc4\x87uje Sveu\xc4\x8dili\xc5\xa1te Kalifornija u Berkeleyu kako bi osnovao prvu jedinicu za obuku mornari\xc4\x8dkih \xc4\x8dasnika. U jednoj nezgodi, prilikom pregleda motora, Nimitz je izgubio dio prsta, ali ga je od te\xc5\xbee ozljede spasio prsten koji je zaglavio zupce. U lipnju 1929. godine preuzima vodstvo nad 20. podmorni\xc4\x8dkom divizijom, a dvije godine kasnije i vodstvo nad razara\xc4\x8dem Rigel. _NEWLINE_U listopadu 1933. godine preuzima krstaricu Augusuta i kre\xc4\x87e na Daleki istok gdje \xc4\x87e Augusta predvoditi azijsku flotu. U travnju 1935. godine, Nimitz se vra\xc4\x87a u SAD gdje ostaje tri godine i postaje pomo\xc4\x87nik zapovjedniku Navigacijskog ureda Ameri\xc4\x8dke ratne mornaricea, a u jesen 1938. godine preuzima 1. diviziju ratnog brodovlja. Dana 15. lipnja 1939. godine postavljen je na mjesto zapovjednika Navigacijskog ureda Ameri\xc4\x8dke ratne mornarice.\n_START_SECTION_\nDrugi svjetski rat\n_START_PARAGRAPH_\nDeset dana nakon japanskog napada na Pearl Harbor, izabran je, s \xc4\x8dinom admirala, za vrhovnog zapovjednika Tihooceanske flote Ameri\xc4\x8dke ratne mornarice. Du\xc5\xbenost je preuzeo na sve\xc4\x8danosti odr\xc5\xbeanoj na palubi podmornice USS Grayling. U normalnim okolnostima takva bi se sve\xc4\x8danost odr\xc5\xbeala na jednom od brodova me\xc4\x91utim gotovo svi brodovi u luci Pearl Harbor bili su ili potopljeni ili te\xc5\xa1ko o\xc5\xa1te\xc4\x87eni prilikom napada 7. prosinca. U trenutku preuzimanja zapovjedni\xc5\xa1tva, Nimitz se na\xc5\xa1ao u kriti\xc4\x8dnoj situaciji iz razloga \xc5\xa1to mu je ve\xc4\x87ina flote bila uni\xc5\xa1tena, ali ubrzo organizira svoje snage i, pra\xc4\x87en ameri\xc4\x8dkom industrijom, uspijeva nadoknaditi ve\xc4\x87inu gubitaka u opremi i krenuti u zaustavljanje japanskih snaga. _NEWLINE_Dana 24. o\xc5\xbeujka 1942. godine novooformljeno vije\xc4\x87e vrhovnog zapovjedni\xc5\xa1tva SAD-a i Velike Britanije donijelo je odluku kako je boji\xc5\xa1te na Pacifiku, odnosno Tihom oceanu, isklju\xc4\x8divo odgovornost Amerikanaca. \xc5\xa0est dana kasnije, vojne slu\xc5\xbebe SAD-a dijele boji\xc5\xa1te na Tihom oceanu u tri zone: zona Pacifi\xc4\x8dkih prostranstava, Jugozapadni Pacifik (pod zapovjedni\xc5\xa1tvom generala Douglasa MacArthura) i Jugoisto\xc4\x8dni Pacifik, a Nimitz dobiva nadle\xc5\xbenost nad svim savezni\xc4\x8dkim snagama (kopno, more, zrak) u zoni Pacifi\xc4\x8dkih prostranstava. _NEWLINE_Kako se pove\xc4\x87avao broj u ljudstvu, opremi i brodovlju, Nimitz je bio spreman krenuti u napad i donijeti pobjedu u bitki kod Midwaya, bitki u Koraljnom moru te na Salomonskim otocima. Slu\xc5\xbebenim dopisom Kongresa, potvr\xc4\x91en 14. prosinca 1944. godine, Nimitz je promaknut u \xc4\x8din admirala flote (najvi\xc5\xa1i \xc4\x8din u Ameri\xc4\x8dkoj ratnoj mornarici) i ve\xc4\x87 ga sutradan odlikuje ameri\xc4\x8dki predsjednik Roosevelt. Nimitz je slu\xc5\xbebenu zakletvu izrekao 19. prosinca 1944. godine._NEWLINE_U zavr\xc5\xa1nom razdoblju rata, Nimitz nare\xc4\x91uje napad na Marijansko oto\xc4\x8dje i nanosi velike gubitke japanskoj mornarici i zauzima Saipan, Guam i Tinian. Njegove borbene jedinice odnose pobjedu i kod Karolinskog oto\xc4\x8dja gdje su uspje\xc5\xa1no odsjekle sve opskrbne putove i tako izolirale neprijatelja. Povijesnu pobjedu odnosi 26. listopada 1944. godine nakon trodnevnih borbi u zaljevu Leyte. Svoju stopu uspje\xc5\xa1nosti nastavlja i iskrcavanjem na otoke Iwo Jima i Okinawu gdje se, njihovim zauzimanjem, pribli\xc5\xbeio mati\xc4\x8dnom podru\xc4\x8dju Japana. Nimitz je proveo operaciju i sa zra\xc4\x8dnim snagama gdje je iskoristio te\xc5\xa1ke bombardere B-29 kako bi iz zraka minirao obalna podru\xc4\x8dja i tako nanio masovne gubitke japanskoj logistiki. _NEWLINE_Nimitz zatim seli svoj sto\xc5\xbeer iz Pearl Harbora na otok Guam gdje \xc4\x87e i ostati do kraja rata. U zaljevu Tokyo, na bojnom brodu Missouri, 2. rujna 1945. godine, Nimitz za savezni\xc4\x8dke snage potpisuje dokument o bezuvjetnoj predaji Japanskog Carstva \xc5\xa1to u kona\xc4\x8dnici zna\xc4\x8di i kraj Drugog svjetskog rata. Mjesec dana kasnije, na sve\xc4\x8danosti u Washingtonu, Nimitzu je dodijeljena nekolicina odli\xc4\x8dja za iznimno izvr\xc5\xa1avanje du\xc5\xbenosti vrhovnog zapovjednika Tihooceanske flote i zone Pacifi\xc4\x8dkih prostranstava tijekom razdoblja od lipnja 1944. do kolovoza 1945. godine.\n_START_SECTION_\nPoslijeratne godine\n_START_PARAGRAPH_\nAmeri\xc4\x8dki senat potvr\xc4\x91uje Nimitzovu kandidaturu za vrhovnog zapovjednika pomorskih operacija gdje u prosincu 1945. godine naslje\xc4\x91uje admirala flote Ernesta J. Kinga. Me\xc4\x91utim, na toj se poziciji zadr\xc5\xbeao svega dvije godine jer je smatrao zadatak smanjenja tada najja\xc4\x8de mornarice u svijetu izuzetno te\xc5\xa1kim, a i pokazao je neke nesuglasice s politikom tada\xc5\xa1nje vlade. U isto vrijeme podupire ideju kapetana Hymana G. Rickovera da se krene u izgradnju Nautilusa, prve podmornice na nuklearni pogon. _NEWLINE_Kako je kasnije i zabilje\xc5\xbeeno u samom Nimitzovu muzeju, vjerojatno najve\xc4\x87a Nimitzova ostav\xc5\xa1tina kao vrhovnog zapovjednika pomorskih operacija jest potpora kapetanu Rickoveru da se podmornice prebace s dizelskog na nuklearni pogon. Tijekom N\xc3\xbcrnber\xc5\xa1kog procesa i su\xc4\x91enja admiralu D\xc3\xb6nitzu, Nimitz je dao izjavu potpore neograni\xc4\x8denom podmorni\xc4\x8dkom ratovanju, praksi koju je i on provodio tijekom rata na Pacifiku. Takva izjava imala je veliku va\xc5\xbenost kao dokazni materijal i vjerojatno je jedan od razloga za\xc5\xa1to je D\xc3\xb6nitz dobio samo deset godina zatvora. _NEWLINE_Dana 15. prosinca 1947. godine Nimitz napu\xc5\xa1ta mjesto vrhovnog zapovjednika pomorskih operacija, odlazi u mirovinu i dobiva tre\xc4\x87e od \xc4\x8detiri odlikovanja Ameri\xc4\x8dke ratne mornarice za istaknutu slu\xc5\xbebu. Kako je \xc4\x8din admirala flote do\xc5\xbeivotna obveza, Nimitz je ostao u aktivnoj slu\xc5\xbebi sve do kraja \xc5\xbeivota s punom pla\xc4\x87om i svim povlasticama. Zajedno sa \xc5\xbeenom seli u Berkeley u Kaliforniju, ali nakon opasnog pada 1964. godine sele na otok Yerba Buena, gdje se ujedno nalazi i mornari\xc4\x8dko sjedi\xc5\xa1te. Tijekom mirovine radio je na pobolj\xc5\xa1anju me\xc4\x91udr\xc5\xbeavnih odnosa s Japanom i na obnovi jednog dijela njihove mornarice te je bio i namjesnik na Sveu\xc4\x8dili\xc5\xa1tu Kalifornija u Oaklandu od 1948. do 1956. godine.\n_START_SECTION_\nPrivatni \xc5\xbeivot i smrt\n_START_PARAGRAPH_\nO\xc5\xbeenio je Catherine Vance Freeman 9. o\xc5\xbeujka 1913. godine u saveznoj dr\xc5\xbeavi Massachusetts te su imali \xc4\x8detvero djece. Jedino je Chester Nimitz, Jr. krenuo o\xc4\x8devim stopama i sudjelovao u Drugom svjetskom ratu te Korejskom ratu. Do kraja karijere dosegao je \xc4\x8din kontraadmirala Ameri\xc4\x8dke ratne mornarice. Potkraj 1965. godine, Nimitz je do\xc5\xbeivio mo\xc5\xbedani udar, uz dodatne komplikacije uzrokovane upalom plu\xc4\x87a. U sije\xc4\x8dnju 1966. godine napu\xc5\xa1ta vojnu bolnicu u Oaklandu i vra\xc4\x87a se ku\xc4\x87i, ali ve\xc4\x87 mjesec dana kasnije umire. Dana 24. velja\xc4\x8de, pokopan je uz sve vojne po\xc4\x8dasti na groblju Golden Gate National Cemetery u San Brunu, Kalifornija.'